**המעבדה לחקר טראומה ודחק – ד"ר דני חורש**

**התנסות במחקר – שנת הלימודים תש"פ**

**המעבדה עוסקת במחקר בתחום הטראומה, הסטרס והפסיכותרפיה. במעבדה נערכים כמה מחקרים במקביל, העוסקים בפסיכופתולוגיה ובטיפול. לעוזרי המחקר במעבדה תהיה הזדמנות ללוות מסטרנטים ודוקטורנטים בעבודות המחקר שלהם, תוך השתלבות בכל שלבי המחקר.**

**+++בשל היקף העבודה הנרחב כיום במעבדה, נשמח לקבל גם מועמדים שיש להם פניות מסויימת כבר במהלך הקיץ הקרב. מועמדים אלה כמובן יזכו ל"קיזוז זמן" מהשנה הבאה, כך שההתנסות במחקר תוכל להסתיים להם מוקדם יותר ב 2020, בהתאם לזמן שנתנו השנה. מועמדים שאינם פנויים הקיץ ויכולים להתחיל רק באוקטובר גם כן מוזמנים לפנות – זהו לא תנאי קבלה בפני עצמו.**

**לפרטים נוספים, ניתן להיכנס לאתר המחלקה:**

[**http://horeshd.wixsite.com/danny-horesh---lab**](http://horeshd.wixsite.com/danny-horesh---lab)

**להלן פירוט של הפרויקטים המתנהלים כרגע במעבדה:**

1. **מחקר הבוחן הפרעה פוסט-טראומטית בקרב אוכלוסייה המאובחנת על הספקטרום האוטיסטי**. מדובר במחקר חלוצי, שמנסה להבין את המאפיינים הייחודים של הפרעות פוסט טראומטיות בקרב אוכלוסייה זו, וכן את המשתנים הקוגניטיביים (זיכרון, רומינציה וכו' ) והרגשיים (למשל, ויסות רגשי) המנבאים את חומרת הפתולוגיה. המחקר הנ"ל הוא בין-מעבדתי ומתנהל בשת"פ עם מעבדת האוטיזם של פרופ' עפר גולן, במחלקה לפסיכולוגיה בבר אילן.
2. **מחקר על טיפול מבוסס-מיינדפולנס בקרב חולות פיברומיאלגיה**. מדובר במחקר הבוחן את יעילותה של שיטת טיפול המבוססת על mindfulness בקרב חולות וחולי פיברומיאלגיה. מדובר בהפרעת כאב כרונית, שלה גם מאפיינים פסיכיאטריים בולטים, כגון דכאון, דחק וחרדה. אנו מבצעים את הטיפול במסגרת קופ"ח מכבי, שם אנו בוחנים באמצעות מגוון שאלונים את יעילותה בכמה נקודות זמן.
3. **נרטיבים פוסט טראומטיים – אופיו ומבנהו של "הסיפור" הטראומטי**. במעבדה שלנו מתבצעים שני מחקרים הבוחנים את האופן שבו אנשים מדברים על טראומה ובונים לעצמם את ה"סיפור" הפוסט טראומטי שלהם. המחקר הראשון בוחן את האופן שבו אנשים מדברים על חוויות טראומטיות שעברו בחייהם. המחקר הוא שת"פ בין 7 חוקרים מבר אילן, כל אחד מדיסיפלינה אחרת. אנו מראיינים נבדקים, נכנסים לעומקה של החוויה הטראומטית שלהם, ובודקים כיצד מאפייני נרטיב שונים (כמה מפורט הסיפור, כיצד האדם מדבר עליו, כמה רגשית החוויה עבורו, ועוד) מנבאים פסיכופתולוגיה כגון PTSD, דכאון, ועוד ממדים אחרים. חלק מהמדגם עובר גם מטלות קוגניטיביות לבדיקת ויסות רגשי, וחלק נוסף עובר בדיקת EEG לזיהוי דפוסי פעילות מח שונים המאפיינים דפוסי נרטיבים ספציפיים. המחקר השני מתחיל בימים אלו בתוך צה"ל ומתמקד בלוחמים בשירות קבע ובנות זוגם. אנו בוחנים דפוסי שיח ותקשורת בין בני הזוג, ומתעניינים בחוויה שלהם כבני זוג "צבאיים" – למשל, איך הגבר חווה את הלחימה שלו, כשהיה בנפרד מבני משפחתו, ואיך בת הזוג חוותה את החיים בלעדיו, כשהיא ממלאת תפקידי הורות, תמיכה בילדים, געגוע ודאגה לבן זוגה, וכו'. המחקר משלב שאלונים, ראיונות איכותניים, וניתוחים פסיכו-בלשניים.
4. **פוסט טראומה אחרי לידה ואובדן הריון:** לפני שנתיים, אספנו נתונים על PTSD אחרי אובדן הריון ולידה שקטה. כיום, אנו אוספים נתונים מקבוצת ביקורת, שמעניינת אותנו בפני עצמה. קבוצה זו מונה נשים שעברו לידה תקינה, ובקרבה אנו בוחנים את שיעורי ה PTSD, ואת הנבאים למצוקה נפשית. כיום ידוע כי אחרי לידה רגילה ישנם 3-5 אחוזים של PTSD ובאופן כללי מצוקה נפשית יחסית משמעותית. אנו בוחנים תופעות אלה הן בקרב נשים שעברו לידה רגילה, והן בהשוואה לנשים שחוו לידה שקטה. המחקר מתקיים בביה"ח הדסה עין כרם.

אופי העבודה:

העבודה במעבדה היא אינטראקטיבית ורב-צוותית. כלומר, עוזרי המחקר מוזמנים ליטול חלק בכל שלבי העבודה המחקרית, החל באיסוף נתונים וביצוע ראיונות קליניים בקרב אוכלוסיות פסיכופתולוגיו; עבור בקידוד נתונים, בעזרה בעיבודים סטטיסטיים ובחיפושי ספרות; וכלה בעזרה ממשית בכתיבה של מאמרים והצעות מחקר. העבודה מתבצעת בהנחייתו של ראש המעבדה, ד"ר דני חורש, ולצדן של הסטודנטים/יות לתואר שני ושלישי (רובם ככולם תלמידי המגמות הקליניות). העבודה במעבדה מזמנת חוויית למידה מעניינת, ומהווה הזדמנות אמיתית להכיר מקרוב מחקרי פסיכופתולוגיה וטיפול, על שלל היבטיהם.

הפונים למעבדה יוזמנו לראיון אישי עם ד"ר דני חורש. המלצות יינתנו לקראת תהליך הקבלה לתואר השני, במידת הצורך.

**ליצירת קשר:**

**ד"ר דני חורש**

**Danny.horesh@biu.ac.il**